Леона Гайдук

**Леона Гайдук** (*23. новембер 1935—†9. януар 2022), професорка педаґоґиї, методичарка и публицисткиня.

## Биоґрафия
Леона Гайдук, дзивоцке Лабош, народзена 23. новембра 1935. року у Шидзе. Родичи Михал и Павлина родз. Жирош. Леона мала ище три шестри. Леона закончела основну школу и нїзшу ґимназию у Шидзе (1949.), а Учительску школу 1953. року у Шабцу. Педаґоґию дипломовала 1965. року на Филозофско-историйним факултету у Беоґрадзе. Перша єй робота, як учителька, була у школи у Соту (1953-1956).

Року 1956.  Леона Лабош ше одала за учителя Бошка Бату Урошевича тa потим вєдно робели як учителє у Основней школи у Бачинцох (1956-1959). 

Зоз преходом Урошевичових до Сримскей Митровици Леона робела як учителька (1959-1966), а потим є як педаґоґ вибрана за  просвитного совитнїка у Медзиопштинским педаґоґийним заводу у Зеница (1966-1973).

1970. року єй супруг Бошко Урошевич настрадал у транспортним нєщесцу у Зеници. Леона  Урошевич нєодлуга (1973) прешла на роботу до Педаґоґийного заводу Войводини у Новим Садзе.

Леона була пошвецена студийним виглєдованьом у настави и педаґоґийно-инструктивним активносцом у основних и штреднїх школох. У Педаґоґийним заводу Войводини бул єй найплоднєйши период на планє злєпшованя квалитета настави у подручу думковей активизациї школярох и на провадзеню особного розвою школярох. Познєйше вона свойо педаґоґийни виглєдованя концентровала на воспитну роботу школи и тота обласц завжала централне место у професийней педаґоґийней роботи Леони Урошевич  аж по єй одход до пензиї 1990. року, та напевно и познєйше. 

После 20 рокох самованя Леона ше 1992. року одала за доктора ветеринарскей медицини Владимира Гайдука.

Леона Гайдук сотрудзовала зоз Заводом за учебнїки Войводине, НВУ *Руске слово*, Дружтвом за руски язик, литературу и културу чий член була од 1975. року. Була и преподавач педаґоґийней  ґрупи предметох на Руским оддзелєню Педаґоґийней академиї Зомбор-Руски Керестур (1981-1985). 

## Публицистична  дїялносц
Окреме значна публицистична дїялносц Леони Урошевич. Обявела шейсц фахово кнїжки на сербским и єдну моноґрафию на руским язику. То обсяжна и богато документована моноґрафия под насловом *Руснаци у Шидзе  1900-1950*.

Свойо фахово статї з обласци воспитно-образовней роботи обявйовала у вецей фахових часописох, зборнїкох и билтенох цо виходзели у Новим Садзе, Беоґрадзе, Заґребе и Сараєве. Леона Урошевич обявела вецей як 130 фахово статї. Публицистични статї по руски обявйовала у *Руских календарох*, потим у новинох *Руске слово* и у рочнїку *[[Studia Ruthenica]],* дзе обявела понад 20 обсяжни написи фахового и моноґрафского змисту. Була и єден зоз стаємних рецензентох за руски учебнїки у Покраїнским заводу за видаванє учебнїкох у Новим Садзе.

Леона Гайдук написала осем моноґрафиї, медзи хторима: *Беркасово од Деспотовца до данас Беркасов од Деспотовца по нєшка* (у коавторстве зоз др Владимиром Гайдуком, 2003); *Русини у Шиду Руснаци у Шидзе од 1900-1959 (2010)*; *Топлина дела, бисери речи Цеплосц дїлох, перли словох* (2015) итд. Обявела значане число фахових роботох зоз обласци образованя и воспитаня. Писала рецензиї за кнїжки и учебнїки и була редактор вецей виданьох на руским и сербским язику.

Добитнїк є Ордена заслугох за народ (1980), Плакети За щешлїве дзецинство Союзу дружтвох за воспитанє и бриґу о дзецох (1986), Републичней награди 25. май за постцигнути резултати у обласци воспитаня и образованя (1998) итд. 

Леона Гайдук умарла 9. януара 2022. року у Новим Садзе. Похована є 11. януара 2022. року на Руским теметове у Шидзе.

## Литература

* Сабадош С. *Обсяжна виглєдовацка робота* (Леона Лабош-Гайдук, *Руснаци у Шидзе 1900–1950,* Шид – Нови Сад, 2010) // *Шветлосц. 2011. № 2.*

## Вонкашнї вязи

*Лабош-Гайдук, Леона, Википедия

* Мирон Жирош Спатранє двасторочней прешлосци, Руснаци у Шидзе и околних местох – три значни ювилеї, КПД *Дюра Киш* и Грекокатолїцка парохия Преображеня Господнього, Шид, 2007

* RUSINI U ŠIDU 1900 - 1950 Leona Laboš Gajduk

* Knjiga Leona Labos Hajduk, Kopernikus RTV, Šid, jul 9. 2018.

* Дюра Латяк:  Умарла Леона Гайдук (1935–2022), Рутенпрес, 10. януар 2022

* Ирина Папуґа: Леона Лабош Гайдук (1935-2022), *Studia Ruthenica,* Дружтво за руски язик, литературу и културу, ч. 28, 2022. б. 120.-121.

* Народна библиотека "Симеон Пишчевић", Шид Сећање на Леону Лабош Хајдук

Катеґория:Руснаци у Сербиї
Катеґория:Шидянє
Катеґория:Учителє
Катеґория:Публицисти
Катеґория:Педаґоґи
Катеґория:23. новембер
Катеґория:Народзени 1935
Катеґория:9. януар
Катеґория:Умарли 2022